ઠળિયા ગામ પણ સ્વચ્છતા માટેનું શ્રેષ્ઠ ગામ. દરેક વર્ગની વસ્તી, એમાં પાછી ગામના પાદરમાં સ્કૂલ. રળિયામણું ફળિયું. આગળ જુદા-જુદા પ્રકારના ફુલ છોડો તો ઘટાઘૂમ લીમડાઓ. લીમડાની ડાળીએ બાળકોને ઝૂલવા માટે હીચકાઓ. વહેલી સવારે ખાખી ઝભ્ભો, પેન્ટમાં અને આગળ આઇકાર્ડ લટકાવેલો રમેશ પટ્ટાવાળો વટ સાથે સ્કૂલમાં પ્રવેશે. સૌથી પહેલાં વૃક્ષોને પાણી પાય. આખા ફળિયામાં સાફસૂફી કરે. પછી સ્કૂલનો દરવાજો ખોલે. સૌથી પહેલાં બ્લેકબોર્ડ સાફ કરે, ડસ્ટર અને ચોકસ્ટિક પણ મૂકે. બસ આ રમેશની ફરજ અન્ય માટે ઉદારહણીય. પછી તો સમય થતાં બાળકો આવવા માંડે. સર્વે-સર્વેના વર્ગખંડમાં ગોઠવાતાં જાય. પ્રાર્થના થાય, ત્યાં તો હેડમાસ્તર ગુણવંતભાઈ પાઠક ઉર્ફે ગુરુજી આવે. દરેક ક્લાસરૂમમાં આંટો મારે. પછી પોતાની સાદગીવાળી ચેમ્બરમાં ખુરશી પર ગોઠવાઈ જાય. ચેમ્બરમાં માત્ર સરસ્વતી માતાનો ફોટો. બધા જ શિક્ષકો જે તે વિષયના નિષ્ણાત, પણ સમય પહેલાં હાજર થઈ જાય અને પોતાના વર્ગખંડમાં પહોંચી જાય.